Hun var liiiige ved at gå svinekold, men med en sidste, vanvittig kraftanstrengelse lykkedes det Jeanette Ottesen at detronisere den hidtidige EM-dronning, Sarah Sjöström.

Jeanette Ottesen vandt finalen i 100 meter butterfly og sikrede dermed for første gang i EM-historien fem danske guldmedaljer ved samme stævne, da hun med en marginal på 1 hunderededel sekund vandt foran den svenske indehaver af europarekorden.

Med 56,51 sek. forbedrede Jeanette Ottesen sin egen rekord med næsten et halvt sekund, og som nummer 5 på alle tiders verdensrangliste er det nu netop kun Sjöström med 56,06 sek., der er eneste europæer med en hurtigere tid.